Fit-8 ta' Ġunju 2016, il-Kumitat tar-Rappreżentanti Permanenti (Coreper) qabel, f'isem il-Kunsill, dwar pożizzjoni ta' negozjar dwar regoli ġodda dwar il-prospetti għall-ħruġ u l-offerti ta' titoli. L-abbozz ta' Regolament għandu l-għan li jnaqqas wieħed mill-ostakli regolatorji ewlenin li l-kumpaniji jaffaċċjaw meta joħorġu titoli ta' ekwità u ta' dejn. Huwa għandu l-għan li jissimplifika u jħaffef l-obbligi amministrattivi relatati mal-pubblikazzjoni ta' prospetti b'mod li xorta jiġi żgurat li l-investituri jkunu infurmati tajjeb. "Din hija riforma importanti li ser tgħin lill-kumpaniji li għandhom bżonn finanzjament biex jiksbu aċċess għas-swieq kapitali Ewropej", qal Jeroen Dijsselbloem, ministru għall-finanzi tan-Netherlands u president tal-Kunsill. "Il-prospetti huma strument essenzjali għall-investituri, iżda r-rekwiżiti legali ma għandhomx joħolqu ostakli mhux meħtieġa biex jiġi ġġenerat il-kapital." Il-Kunsill ser jikkonferma l-qbil tal-Coreper f'laqgħa fis-17 ta' Ġunju 2016, u ser jitlob lill-presidenza biex tibda taħditiet mal-Parlament Ewropew. L-għan huwa li jiġi adottat ir-regolament fl-ewwel qari. Ir-riforma tar-regoli tal-prospetti hija fost il-miżuri mħabbra mill-Kummissjoni taħt il-"pjan ta' investiment għall-Ewropa" tagħha għall-2014 bil-għan li jitjieb l-ambjent għan-negozju. Din hija wkoll element fundamentali tal-pjan tal-2015 tal-UE biex tiġi żviluppata unjoni tas-swieq kapitali. F'Diċembru tal-2015, il-Kunsill laħaq qbil simili dwar proposti biex jiġi ffaċilitat l-iżvilupp ta suq tat-titolizzazzjoni fl-Ewropa. L-unjoni tas-swieq kapitali ser tkun qed tiffunzjona b'mod sħiħ sal-aħħar tal-2019. L-għan huwa li jissaħħaħ ir-rwol tal-finanzjament ibbażat fuq is-suq, flimkien mal-finanzjament bankajru, fl-ekonomija tal-UE. Il-prospetti jippreżentaw informazzjoni dwar kumpanija li tippermetti lill-investituri biex jiddeċiedu jekk jixtrux titoli maħruġa jew offruti minn dik il-kumpanija. Il-liġi titlob li dawn jiġu ppubblikati meta jiġu offruti titoli lill-pubbliku jew jiġu ammessi għall-kummerċ. Madankollu, b'mod partikolari l-SMEs jistgħu jkunu skoraġġuti milli joħorġu jew joffru titoli minħabba x-xogħol amministrattiv u l-ispejjeż involuti. Għaldaqstant, l-abbozz ta' regolament għandu l-għan li jipprovdi t-tipi kollha ta' emittenti b'regoli ta' żvelar li huma mfassla għall-ħtiġijiet speċifiċi tagħhom, filwaqt li jagħmel il-prospett għodda aktar rilevanti biex tinforma lill-investituri potenzjali. Permezz tat-trasformazzjoni tad-direttiva eżistenti f'regolament, it-test ser inaqqas ukoll id-diverġenzi li rriżultaw fl-implimentazzjoni min-naħa tal-istati membri. Huwa ser itejjeb il-koerenza tar-regoli tal-prospetti fis-suq uniku tal-UE kollu, filwaqt li jibqa' konformi mal-għanijiet tal-unjoni tas-swieq kapitali. Il-proposta tistabbilixxi regoli speċifiċi għall-kumpaniji li diġà huma elenkati f'suq regolat li jixtiequ jiġġeneraw kapital addizzjonali permezz ta' ħruġ sekondarju, kif ukoll għall-SMEs. Hija għandha wkoll l-għan li tikseb aktar konverġenza bejn ir-regoli tal-prospetti u regoli oħra ta' żvelar. Ir-regolament jeħtieġ maġġoranza kwalifikata għall-adozzjoni mill-Kunsill, bi qbil mal-Parlament Ewropew. (Bażi legali: l-Artikolu 114 tat-Trattat dwar il-Funzjonament tal-Unjoni Ewropea). Abbozz ta' regolament dwar il-prospett li għandu jiġi ppubblikat għall-kummerċ tat-titoli ta' Ġunju 2016